**PRESS RELEASE**

**เนื่องในพระราชพิธีเฉลิมพระชนมพรรษา ๒๘ กรกฎาคม พ.ศ. ๒๕๖๒ พระบาทสมเด็จพระวชิรเกล้าเจ้าอยู่หัว ทรงพระกรุณาโปรดสถาปนาพระอัฐิสมเด็จพระญาณสังวร (เจริญ สุวฑฺฒโน) สมเด็จพระสังฆราช สกลมหาสังฆปริณายก ขึ้นเป็น สมเด็จพระสังฆราชเจ้า กรมหลวงวชิรญาณสังวร**

พระบาทสมเด็จพระวชิรเกล้าเจ้าอยู่หัว ทรงพระกรุณาโปรดสถาปนาพระอัฐิสมเด็จพระญาณสังวร (เจริญ สุวฑฺฒโน) สมเด็จพระสังฆราช สกลมหาสังฆปริณายก ขึ้นเป็นสมเด็จพระสังฆราชเจ้า กรมหลวง มีพระนามตามจารึกในพระสุพรรณบัฏว่า

***“สมเด็จพระสังฆราชเจ้า กรมหลวงวชิรญาณสังวร วชิราลงกรณ ราชาภินิษกรมณาจารย์ สุขุมธรรมวิธานดำรง อริยวงศาคตญาณวิมล สกลมหาสังฆปริณายก ตรีปิฎกปริยัติธาดา วิสุทธจริยาธิสมบัติ สุวัฑฒนภิธานสังฆวิสุต ปาวจนุตตมพิสาร วชิรญาณวงศวิวัฒ พุทธบริษัทคารวสถาน วิจิตรปฎิภาณพัฒนคุณ วิบุลสีลาจารวัตรสุนทร สรรพคณิศรมหาสังฆาธิบดี ศรีสมณุดมบรมบพิตร”***

นอกจากนี้ ยังได้พระราชทานพระมหากรุณาโปรดให้การบำเพ็ญกุศลสมโภชพระสุพรรณบัฏ สมเด็จพระสังฆราชเจ้า กรมหลวงวชิรญาณสังวร (เจริญ สุวฑฺฒโน) ณ พระอุโบสถ วัดบวรนิเวศวิหาร และอัญเชิญพระอัฐิเข้าประดิษฐาน ณ หอพระนาก วัดพระศรีรัตนศาสดาราม ภายในพระบรมมหาราชวัง ระหว่างวันที่ ๑๘ - ๑๙ มีนาคม พ.ศ.​๒๕๖๓ อยู่ในพระบรมราชูปถัมภ์ โดยกำหนด วันพุธที่ ๑๘ มีนาคม พ.ศ.​๒๕๖๓ พระราชทานพระมหากรุณาโปรดให้บำเพ็ญกุศล ทักษิณานุประทานอุทิศถวายพระราชกุศลแด่ พระบาทสมเด็จพระปรเมนทรรามาธิบดีศรีสินทรมหามกุฏ พระจอมเกล้าเจ้าอยู่หัว พระสยามเทวมกุฏวิทยมหาราช พระบาทสมเด็จพระปรเมนทร-  
มหาวชิราวุธ พระมงกุฎเกล้าเจ้าอยู่หัว พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และอุทิศแด่ พระบูรพาจารย์ และพระบุพการี

และในวันพฤหัสบดีที่ ๑๙ มีนาคม พ.ศ. ๒๕๖๓ พระราชทานพระมหากรุณาโปรดให้การบำเพ็ญกุศลสมโภชพระสุพรรณบัฏ สมเด็จพระสังฆราชเจ้า กรมหลวงวชิรญาณสังวร (เจริญ สุวฑฺฒโน) ณ พระอุโบสถ วัดบวรนิเวศวิหาร และอัญเชิญพระอัฐิเข้าประดิษฐาน ณ หอพระนาก วัดพระศรี-รัตนศาสดาราม

ทั้งนี้ เนื่องในพระราชพิธีเฉลิมพระชนมพรรษา ๒๘ กรกฎาคม พ.ศ. ๒๕๖๒ พระบาทสมเด็จพระปรเมนทรรามาธิบดีศรีสินทรมหาวชิราลงกรณ มหิศรภูมิพลราชวรางกูร กิติสิริสมบูรณอดุลยเดช สยามินทราธิเบศร ราชวโรดม บรมนาถบพิตร พระวชิรเกล้าเจ้าอยู่หัว ทรงพระกรุณาโปรดสถาปนาพระอัฐิสมเด็จพระญาณสังวร (เจริญ สุวฑฺฒโน) สมเด็จพระสังฆราช สกลมหาสังฆปริณายก ขึ้นเป็นสมเด็จพระสังฆราชเจ้า กรมหลวงวชิรญาณสังวร โดยที่ทรงพระราชอนุสรณ์คำนึงถึงพระคุณูปการที่สมเด็จพระญาณสังวร สมเด็จพระสังฆราช สกลมหาสังฆปริณายก ได้ทรงปฏิบัติบำเพ็ญทั้งต่อพระองค์ คณะสงฆ์ ชาติบ้านเมืองและประชาชนชาวพุทธทั้งหลายมายาวนาน จนเจริญพระชนมายุถึง ๑๐๐ ปี เฉพาะในพระสมณฐานนันดรสมเด็จพระสังฆราช สกลมหาสังฆ-  
ปริณายกก็ถึง ๒๔ ปี ซึ่งนับว่ายาวนานกว่าสมเด็จพระสังฆราชพระองค์ใดในยุคกรุงรัตนโกสินทร์ และยังได้ทรงสนองพระราชกิจจานุกิจเป็นหิตประโยชน์อย่างใกล้ชิดต่อเนื่องมาถึง ๒ รัชกาล

ในสมัยพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร รัชกาลที่ ๙ สมเด็จพระสังฆราชเจ้า กรมหลวงวชิรญาณสังวร ได้ทรงปฏิบัติพระสมณกิจ ฉลองพระเดชพระคุณ เริ่มแต่ครั้งเสด็จออกผนวช เมื่อ พ.ศ. ๒๔๙๙ โดยทรงเป็นพระอภิบาลและร่วมถวายพระธรรมวินัยใกล้ชิดตลอดระยะเวลาที่ทรงบำเพ็ญปฏิบัติระหว่างที่เสด็จประทับ ณ พระปั้นหย่า วัดบวรนิเวศวิหาร เป็นเวลา ๑๕ วัน แม้เมื่อทรงลาผนวชแล้ว ก็ยังได้ถวายงานมาโดยตลอด

ส่วนใน พระบาทสมเด็จพระวชิรเกล้าเจ้าอยู่หัว รัชกาลปัจจุบัน สมเด็จพระสังฆราชเจ้า  
วชิรญาณสังวร ก็ได้ทรงปฏิบัติพระสมณกิจ ฉลองพระราชกิจจานุกิจมาแต่ยังทรงเป็นสมเด็จ  
พระเจ้าลูกยาเธอ เมื่อ พระบาทสมเด็จพระวชิรเกล้าเจ้าอยู่หัวทรงพระราชสมภพเมื่อวันที่ ๒๘ กรกฎาคม พ.ศ. ๒๔๙๕ ครั้นวันที่ ๗ สิงหาคม พ.ศ. ๒๔๙๕ พระบาทสมเด็จพระชนกาธิเบศร บรมนาถบพิตร ได้ทรงมีพระราชหัตถเลขาทูล สมเด็จพระสังฆราชเจ้า กรมหลวงวชิรญาณวงศ์ ขอประทานพระนาม ขณะนั้น สมเด็จพระสังฆราชเจ้า กรมหลวงวชิรญาณสังวร ทรงดำรงสมณศักดิ์เป็นพระราชาคณะชั้นสามัญที่ พระโศภนคณาภรณ์ และทรงปฏิบัติหน้าที่เลขานุการส่วนพระองค์ในสมเด็จพระสังฆราชเจ้า กรมหลวงวชิราญาณวงศ์ ทรงได้รับพระบัญชาจากสมเด็จพระสังฆราชเจ้าฯ ให้ช่วยคิดพระนามถวายสมเด็จพระเจ้าลูกยาเธอ เจ้าฟ้าชายตามพระราชกระแสรับสั่ง พร้อมทั้งคิด  
คำถวายพระพรเป็นคำฉันท์ภาษาบาลี นี้คือพระราชกรณียกิจแรกที่สมเด็จพระสังฆราชเจ้า กรมหลวงวชิรญาณสังวรทรงปฏิบัติสนองพระเดชพระคุณในบรมนาถบพิตร รัชกาลที่ ๑๐

เมื่อทรงเจริญพระชนมายุสู่พระดรุณวัย พระบาทสมเด็จพระวชิรเกล้าเจ้าอยู่หัว ก็เสด็จมาทรงนมัสการและทรงสนทนาธรรมกับสมเด็จพระสังฆราชเจ้า กรมหลวงวชิรญาณสังวร ณ ตำหนักคอยท่าปราโมชบ้าง ณ พระอุโบสถ วัดบวรนิเวศวิหารบ้าง หลายโอกาส

ในปี พ.ศ. ๒๕๑๕ พระบาทสมเด็จพระวชิรเกล้าเจ้าอยู่หัว ขณะทรงเป็นสมเด็จพระเจ้า  
ลูกยาเธอ เจ้าฟ้าวชิราลงกรณ ทรงเจริญพระชนมพรรษา ครบ ๒๐ พรรษา พระบาทสมเด็จ  
พระชนกาธิเบศร บรมนาถบพิตรทรงพระกรุณาโปรดเก้าฯ สถาปนาพระอิสริยยศเป็น สมเด็จ  
พระบรมโอรสาธิราช เจ้าฟ้ามหาวชิราลงกรณ สยามมกุฎราชกุมาร สมเด็จพระวชิรญาณสังวร สมเด็จพระสังฆราชเจ้าฯ ขณะทรงดำรงสมณศักดิ์ที่ สมเด็จพระญาณสังวร ได้ถวายพระธรรมเทศนา เป็นเบื้องต้นแห่งการพระราชพิธีสถาปนา เฉลิมพระนามาภิไธย สมเด็จพระบรมโอรสาธิราช สยามมกุฎราชกุมาร

ขณะทรงศึกษาวิชาการทหารอยู่ ณ ประเทศออสเตรเลีย สมเด็จพระวชิรญาณสังวร สมเด็จพระสังฆราชเจ้า ฯ ขณะทรงดำรงสมณศักดิ์ที่สมเด็จพระญาณสังวร เสด็จไปทรงปฏิบัติพระศาสนากิจ ณ ประเทศนั้น ก็ได้มีโอกาสรับเสด็จและถวายพระศาสโนวาทตามโอกาส ในระหว่างที่ทรงศึกษาอยู่ ณ ประเทศออสเตรเลีย เมื่อเสด็จนิวัติสู่ประเทศไทยระหว่างปิดภาคการศึกษา ก็ได้เสด็จพระราชดำเนินมาทรงนมัสการสมเด็จพระสังฆราชเจ้าฯ ณ วัดบวรนิเวศวิหาร

ในปี พ.ศ. ๒๕๒๑ พระบาทสมเด็จพระวชิรเกล้าเจ้าอยู่หัว ขณะทรงดำรงพระอิสริยยศเป็นสมเด็จพระบรมโอรสาธิราชฯ สยามมกุฎราชกุมาร ทรงเจริญพระชนมพรรษา ๒๖ พรรษา มีพระราชประสงค์จะทรงผนวชในพระพุทธศาสนาตามโบราณราชประเพณี พระบาทสมเด็จพระชนกาธิเบศร บรมนาถบพิตร ก็ทรงพระกรุณาโปรดเกล้าฯ ให้ทรงผนวช ณ วัดพระศรีรัตนศาสดาราม ในพระบรมมหาราชวัง โดยสมเด็จพระสังฆราชเจ้า กรมหลวงชินวราลงกรณ์ (วาสน์ วาสโน) ขณะทรง ดำรงสมณศักดิ์ที่ สมเด็จพระอริยวงศาคตญาณ สมเด็จพระสังฆราช สกลมหาสังฆปรินายก เป็นพระราชอุปัธยาจารย์ สมเด็จพระสังฆราชเจ้า กรมหลวงวชิรญาณสังวร (เจริญ สุวฑฺฒโน) ขณะทรงดำรงสมณศักดิ์ที่ สมเด็จพระญาณสังวร เป็นพระราชกรรมวาจาจารย์ แล้วเสด็จมาประทับ ณ พระปั้นหย่า วัดบวรนิเวศวิหาร เป็นเวลา ๑๕ วัน ระหว่างทรงผนวช สมเด็จพระสังฆราชเจ้าฯ ทรงเป็นพระอาจารย์ถวายพระธรรมวินัยโดยตลอด เมื่อทรงลาผนวชแล้ว ก็ยังได้ถวายธรรมานุศาสน์และถวายธรรมกถาตามกาลานุกาลตลอดมา

สืบแต่นั้นมา สมเด็จพระสังฆราชเจ้าฯ ก็ได้ทรงปฏิบัติศาสนกิจสนองพระเดชพระคุณในพระราชกรณียกิจต่าง ๆ ทั้งเนื่องด้วยการในพระองค์และการในพระราชกรณียกิจส่วนบ้านเมืองตามกาลานุกาล กระทั่งสมเด็จพระสังฆราชเจ้าฯ ทรงเจริญด้วยพรรษายุกาล พระสุขภาพอนามัยไม่เอื้อต่อการปฏิบัติศาสนกิจดังแต่ก่อน จึงได้ทรงระงับยับยั้งอยู่ด้วยสุขวิหารธรรม จนสิ้นพระชนม์เมื่อวันที่ ๒๔ ตุลาคม พ.ศ. ๒๕๕๖

อนึ่ง เป็นราชประเพณีสืบมาแต่โบราณ ต่อเนื่องงานพระราชพิธีบรมราชาภิเษก พระเจ้าแผ่นดินจะทรงบำเพ็ญพระราชกรณียกิจอีกหลายอย่างคือ

1. ทรงตั้งพระราชาคณะ อันนับว่าเป็นศาสนูปถัมภกกิจ
2. ทรงสถาปนาพระเกียรติยศ เลื่อนกรมและตั้งกรมพระราชวงศานุวงศ์ ซึ่งสมควรจะได้เลื่อนพระเกียรติยศ
3. พระราชทานยศบรรดาศักดิ์แก่ข้าราชการ ซึ่งมีบำเหน็จความชอบ
4. ให้เร่งรีบชำระล้างความของราษฎรที่คั่งค้างอยู่ในโรงศาลให้สำเร็จกันไป ไม่เรียกค่าฤชาธรรมเนียม และพระราชทานเงินพินัย ไม่เรียกจากคู่ความ
5. ปล่อยนักโทษ ซึ่งสมควรจะได้รับพระราชทานพระกรุณาให้พ้นจากเวรจำ

ฉะนั้น ต่อเพื่องานพระราชพิธีบรมราชาภิเษก เมื่อวันที่ ๔ พฤษภาคม พ.ศ. ๒๕๖๒ ครั้นถึงวันที่ ๒๘ กรกฎาคม พ.ศ. ๒๕๖๒ พระบาทสมเด็จพระวชิรเกล้าเจ้าอยู่หัว จึงทรงพระกรุณาโปรดพระราชทานสถาปนาสมณศักดิ์ เลื่อนพระอิสริยยศพระราชอุปัธยาจารย์และพระราชกรรมวาจารย์ ในพระองค์ให้สูงขึ้น อันเป็นการทรงบำเพ็ญพระราชกรณียกิจ ตามโบราณราชประเพณี คือ

ทรงพระกรุณาโปรดพระราชทานสถาปนาพระอัฐิ สมเด็จพระอริยวงศาคตญาณ (วาส วาสโน) สมเด็จพระสังฆราช สกลมหาสังฆปรินายก วัดราชบพิตรสถิตมหาสีมาราม พระราชอุปัธยาจารย์ในพระองค์ ขึ้นเป็น **สมเด็จพระสังฆราชเจ้า กรมหลวงชินวราลงกรณ์** พระองค์หนึ่ง

ทรงพระกรุณาโปรดพระราชทานสถาปนาพระอัฐิ สมเด็จพระญาณสังวร (เจริญ สุวฑฺฒโน) สมเด็จพระสังฆราช สกลมหาสังฆปริณายก พระราชกรรมวาจาจารย์ในพระองค์ ขึ้นเป็น**สมเด็จพระสังฆราชเจ้า กรมหลวงวชิรญาณสังวร** พระองค์หนึ่ง

การที่ทรงพระกรุณาโปรดสถาปนาพระอัฐิสมเด็จพระสังฆราชทั้ง ๒ พระองค์ดังกล่าวขึ้นเป็น **“สมเด็จพระสังฆราชเจ้า กรมหลวง”** นั้น นับว่าเป็นเหตุการณ์สำคัญในประวัติศาสตร์คณะสงฆ์ไทย เพราะไม่เคยมีมาก่อน นับเป็นพระมหากรุณาธิคุณใหญ่หลวงต่อคณะสงฆ์ไทย และเป็นสิ่งแสดงถึงพระราชหฤทัย ที่มุ่งมั่นยอยกพระพุทธศาสนา

**พระบาทสมเด็จพระวชิรเกล้าเจ้าอยู่หัว ทรงพระกรุณาโปรดสถาปนาพระอัฐิสมเด็จ  
พระญาณสังวร (เจริญ สุวฑฺฒโน) ขึ้นเป็น สมเด็จพระสังฆราชเจ้า กรมหลวงวชิรญาณสังวร ถือว่าเป็นกรณีพิเศษ เพราะหากพิจารณาดูแล้วจะเห็นได้ว่า พระองค์ได้มีโอกาสปฏิบัติพระศาสนกิจสนองพระเดชพระคุณในพระบาทสมเด็จพระวชิรเกล้าเจ้าอยู่หัวมาตั้งแต่ทรงพระราชสมภพ และต่อเนื่องมาตลอดพระชนมายุ เป็นเวลายาวนานถึง ๖๐ ปี ซึ่งคงไม่เคยมีใครคาดคิดมาก่อน**

**ข้อมูลหอพระนาก วัดพระศรีรัตนศาสดาราม**

พระบาทสมเด็จพระพุทธยอดฟ้าจุฬาโลกมหาราชโปรดเกล้า ฯ ให้สร้างขึ้นเพื่อประดิษฐานพระพุทธรูปหล่อและแผลงด้วยนากซึ่งอัญเชิญมาจากพระนครศรีอยุธยา และใช้เป็นที่เก็บพระอัฐิเจ้านายฝ่ายในตามแบบอย่างกรุงศรีอยุธยา และถือเป็นพระประธานในการ “เปตพลี” (การอุทิศกุศลแก่ผู้ล่วงลับไปแล้ว) ธรรมเนียมการประดิษฐานพระบรมอัฐิสมเด็จพระบูรพมหากษัตริยาธิราชเจ้า สมเด็จพระบรมราชินี และพระอัฐิสมเด็จพระบรมวงศ์ ประดิษฐานภายในหอพระธาตุมณเฑียร ภายในหมู่พระมหามณเฑียร และชั้นบนของพระที่นั่งจักรีมหาสารท ส่วนพระบวรอัฐิสมเด็จกรมพระราชวังบวรสถานมงคลและพระอัฐิพระบรมวงศานุวงศ์พระองค์อื่นๆ นั้นจะประดิษฐานอยู่ภายในหอพระนาก

สำหรับสมเด็จพระสังฆราชที่ได้อัญเชิญพระอัฐิไปประดิษฐานในหอพระนากนั้น มีดังนี้

1. สมเด็จพระอริยวงษญาณ สมเด็จพระสังฆราช (สุก ญาณสังวร) วัดราชสิทธาราม พระบาทสมเด็จพระนั่งเกล้าเจ้าอยู่หัว รัชกาลที่ ๓ ทรงพระกรุณาโปรดเกล้า ฯ ให้หล่อพระรูปขนาดย่อมอัญเชิญไปประดิษฐานไว้ในหอพระนาก พร้อมกับรูปหล่อของสมเด็จพระพุทธโฆษาจารย์ (ขุน) วัดโมลีโลกยาราม ซึ่งเป็นพระราชกรรมวาจาจารย์ของพระองค์
2. สมเด็จพระมหาสมณเจ้า กรมพระปรมานุชิตชิโนรส (พระองค์เจ้าวาสุกรี) วัดพระเชตุพนวิมลมังคลาราม
3. สมเด็จพระมหาสมณเจ้า กรมพระยาปวเรศวริยาลงกรณ์ (พระองค์เจ้าฤกษ์) วัดบวรนิเวศวิหาร
4. สมเด็จพระมหาสมณเจ้า กรมพระยาวชิรญาณวโรรส (พระองค์เจ้ามนุษนาคมานพ) วัดบวรนิเวศวิหาร
5. พระเจ้าวรวงศ์เธอ กรมหลวงชินวรสิริวัฒน์ สมเด็จพระสังฆราชเจ้า (หม่อมเจ้าภุชงค์ ชมพูนุท) วัดราชบพิตรสถิตมหาสีมาราม
6. สมเด็จพระสังฆราชเจ้า กรมหลวงวชิญาณวงศ์ (หม่อมราชวงศ์ชื่น นภวงศ์) วัดบวรนิเวศวิหาร
7. สมเด็จพระสังฆราชเจ้า กรมหลวงชินวราลงกรณ์ (วาสน์ วาสโน) วัดราชบพิตรสถิตมหาสีมาราม
8. สมเด็จพระสังฆราชเจ้า กรมหลวงวชิรญาณสังวร (เจริญ สุวฑฺฒโน) วัดบวรนิเวศวิหาร

*สำหรับสมเด็จพระสังฆราชเจ้า กรมหลวงวชิรญาณสังวรนั้น วัดบวรนิเวศวิหารได้บำเพ็ญกุศลสมโภชพระสุพรรณบัฏ ที่ได้รับพระราชทานสถาปนาพระอัฐิขึ้นเป็นสมเด็จพระสังฆราชเจ้า กรมหลวง ระหว่างวันที่ ๑๘ – ๑๙ มีนาคม พ.ศ. ๒๕๖๓ ณ พระอุโบสถวัดบวรนิเวศวิหาร โดยได้รับพระกรุณาโปรดรับพิธีบำเพ็ญกุศลสมโภชพระสุพรรณบัฏไว้ในพระบรมราชูปถัมภ์*

*เสร็จพิธีบำเพ็ญกุศลสมโภชพระสุพรรณบัฏแล้ว วันที่ ๑๙ มีนาคม พ.ศ. ๒๕๖๓ ได้อัญเชิญพระอัฐิซึ่งบรรจุในพระโกศทองคำลงยาไปประดิษฐานในหอพระนาก วัดพระศรีรัตนศาสดาราม ในพระบรมมหาราชวัง*